Մեր օրերում արհեստական լուսավորությունը չունի մութ ժամանակ լույս տալու ֆունկցիոնալ այն պարզ նշանակությունը, որն ուներ շատ տարիներ առաջ: Այսօր այն ինտերիերում և էքստերիերում դիզայներական ուրույն մտահղացումներ իրականացնելու լայն հնարավորություններ է ընձեռում: Լինի սովորական բնակարան, առանձնատուն, գրասենյակ թե հասարակական որևէ վայր` ամեն տեղ լուսային գրագետ ձևավորումը պետք է եզրափակի ինտերիեր դիզայնի նախագիծը: Լույսի հետ տաղանդավոր խաղը ժամանակակից պայմաններում թույլ է տալիս տեղափոխել պատերն առանց դրանք քանդելու, բարձրացնել կամ իջեցնել առաստաղը, յուրաքանչյուր սենյակի ու անկյան համար որոշել իր նպատակին ծառայող լուսային լուծումներ: Լույսի աղբյուրներն ի վիճակի են ոչ միայն զարդարել ու փոփոխել տարածությունը, այլև ստեղծել ինչպես հանգստի տրամադրող, այնպես էլ աշխատունակությունը բարձրացնող հարմարավետ պայմաններ: Ամեն ինչ կախված է պատվիրատուի ցանկությունից ու դիզայների հնարավորություններից, ով կարող է լույսի միջոցով շլացնող արդյունքի հասնել: